Burjassot, present en la presentació de la Campanya del Dia del Comerç Local de la Comunitat Valenciana
2025-07-24

La regidora de Comerç de l’Ajuntament de Burjassot, Rosa Coca, ha sigut present en l’acte de presentació de la campanya pel Dia del Comerç Local a la Comunitat Valenciana. La cita va tindre lloc en el Centre d’Artesania de la Comunitat Valenciana i va comptar així mateix amb la presència del conseller d’Economia Sostenible, Sectors Productius, Comerç i Treball, Rafael Climent.

Burjassot, juntament amb altres setanta municipis i 125 associacions, participarà tant en el dia commemoratiu, que tindrà lloc el pròxim 25 d’octubre, com en la campanya de promoció del consum de productes en el comerç de proximitat. L’any passat, el Consell va instaurar oficialment que cada 25 d’octubre se celebre tots els anys, a nivell autonòmic, aquesta jornada específica dedicat al comerç local, amb l’objectiu de donar visibilitat a la labor que desenvolupa el comerç de proximitat en els municipis, com a peça clau del teixit socioeconòmic valencià, i element essencial per a la qualitat de vida dels pobles i ciutats. El lema triat per a la jornada del 2022 és Amb un somriure i el cap alt som Comerç Local.